Protokol št. 3

o suverenih conah Združenega kraljestva Velike Britanije in Severne Irske na Cipru

VISOKE POGODBENICE SO SE

OB SKLICEVANJU na Skupno izjavo o suverenih conah Združenega kraljestva Velike Britanije in Severne Irske na Cipru, priloženo Sklepnemu aktu Pogodbe o pristopu Združenega kraljestva k Evropskim skupnostim, ki predvideva, da se bo ureditev, ki se uporablja za odnose med Evropsko gospodarsko skupnostjo in suverenima conama opredelila v okviru aranžmajev med Skupnostjo in Republiko Ciper,

OB UPOŠTEVANJU določb o suverenih conah iz Pogodbe o ustanovitvi Republike Ciper (v nadaljevanju "Pogodba o ustanovitvi") in pripadajoče izmenjave not z dne 16. avgusta 1960,

UPOŠTEVAJOČ, da je eden izmed glavnih namenov izmenjave not med Vlado Združenega kraljestva in Vlado Republike Ciper o upravi suverenih con z dne 16. avgusta 1960 in priložene izjave Združenega kraljestva zavarovanje interesov oseb, ki prebivajo ali delajo v suverenih conah, in ob ugotovitvi, da morajo imeti omenjene osebe tako v možnem obsegu isto obravnavanje kot tiste, ki prebivajo ali delajo v Republiki Ciper,

UPOŠTEVAJOČ nadalje določbe Pogodbe o ustanovitvi o carinski ureditvi med suverenima conama in Republiko Ciper, predvsem tiste iz Priloge F omenjene pogodbe,

UPOŠTEVAJOČ TUDI zavezo Združenega kraljestva, da ne bo postavljalo carinarnic ali drugih ovir na meji med suverenima conama in Republiko Ciper ter upoštevajoč aranžmaje, ki so bili sklenjeni na podlagi Pogodbe o ustanovitvi, v skladu s katerimi organi Republike Ciper v suverenih conah upravljajo s številnimi javnimi službami, vključno na področjih kmetijstva, carin in obdavčitve,

POTRJUJOČ, da pristop Republike Ciper k Evropski uniji ne sme vplivati na pravice in obveznosti sopogodbenic Pogodbe o ustanovitvi,

OB SPOZNANJU potrebe uporabljati nekatere določbe Pogodbe o ustanovitvi Evropske skupnosti in z njimi povezano pravo ES v suverenih conah in potrebe predvideti posebno ureditev glede izvajanja teh določb v suverenih conah,

DOGOVORILE O NASLEDNJIH DOLOČBAH:

Člen 1

Člen 299(6)(b) Pogodbe o ustanovitvi Evropske skupnosti se nadomesti z naslednjim:

"(b) Ta pogodba se ne uporablja za suvereni coni Akrotiri in Dhekelia Združenega kraljestva Velike Britanije in Severne Irske na Cipru, razen kolikor je to potrebno za zagotovitev izvajanja ureditve iz Protokola o suverenih conah Združenega kraljestva Velike Britanije in Severne Irske na Cipru, ki je priložen Aktu o pogojih pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji, in v skladu s pogoji iz tega protokola."

.

Člen 2

1. Suvereni coni sta vključeni v carinsko ozemlje Skupnosti in v ta namen se akti carinske in skupne trgovinske politike, ki so našteti v Prvem delu Priloge k temu protokolu skupaj s spremembami iz Priloge, uporabljajo za suvereni coni.

2. Akti o prometnem davku, trošarinah in drugih oblikah posredne obdavčitve, našteti v Drugem delu Priloge k temu protokolu, se uporabljajo za suvereni coni skupaj s spremembami iz priloge in z ustreznimi določbami iz Akta o pogojih pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji, ki se uporabljajo za Ciper.

3. Akti, našteti v Tretjem delu Priloge k temu protokolu, se spremenijo v skladu s Prilogo, da se Združenemu kraljestvu omogoči ohraniti oprostitve od dajatev in davkov na dobave svojim silam in pripadajočemu osebju, ki jih predvideva Pogodba o ustanovitvi.

Člen 3

Za suvereni coni se uporabljajo naslednje določbe pogodbe in z njimi povezane določbe:

(a) določbe Naslova II Tretjega dela Pogodbe ES o kmetijstvu in določbe sprejete na tej podlagi;

(b) ukrepi sprejeti v skladu s členom 152(4)(b) Pogodbe ES.

Člen 4

Osebe, ki prebivajo ali delajo na ozemlju suverenih con in za katere se v skladu z aranžmaji, sklenjenimi na podlagi Pogodbe o ustanovitvi, in pripadajočo izmenjavo not z dne 16. avgusta 1960 uporablja zakonodaja o socialni varnosti Republike Ciper, se za namene Uredbe Sveta (EGS) št. 1408/71 z dne 14. junija 1971 o uporabi sistemov socialne varnosti za zaposlene osebe, samozaposlene osebe in njihove družinske člane, ki se gibljejo v Skupnosti [1], obravnavajo kot da prebivajo ali kot da so zaposleni na ozemlju Republike Ciper.

Člen 5

1. Republiki Ciper ni treba izvajati pregledov oseb, ki prehajajo njene celinske in morske meje s suverenima conama, in za te osebe se ne uporabljajo omejitve Skupnosti za prehod zunanjih meja.

2. Združeno kraljestvo izvršuje kontrolo oseb, ki prehajajo zunanje meje suverenih con, v skladu z zavezami iz Četrtega dela IV Priloge k temu protokolu.

Člen 6

Svet lahko, da zagotovi učinkovito izvajanje ciljev tega protokola, na predlog Komisije soglasno spremeni člene od 2 do 5 zgoraj, vključno s Prilogo, ali za suvereni coni pod pogoji, ki jih določi, uporablja druge določbe Pogodbe ES in z njimi povezane določbe zakonodaje Skupnosti. Preden predstavi predlog se Komisija posvetuje z Združenim kraljestvom in Republiko Ciper.

Člen 7

1. Pod pogoji iz odstavka 2 je Združeno kraljestvo odgovorno za izvajanje tega protokola v suverenih conah, predvsem:

(a) je Združeno kraljestvo odgovorno za uporabo ukrepov Skupnosti, ki so določeni v tem protokolu na področju carin, posredne obdavčitve in skupne trgovinske politike v zvezi z blagom, ki vstopi ali zapusti otok Ciper preko pristanišča ali letališča v suverenih conah;

(b) se carinske kontrole blaga, ki ga sile Združenega kraljestva uvažajo na ali izvažajo iz otoka Ciper preko pristanišča ali letališča Republike Ciper, lahko izvršujejo v suverenih conah;

(c) je Združeno kraljestvo odgovorno za izdajanje dovoljenj, odobritev ali potrdil, ki se jih lahko zahteva v skladu z ukrepi Skupnosti glede blaga, ki ga sile Združenega kraljestva uvažajo v ali izvažajo z otoka Ciper.

2. Republika Ciper je odgovorna za upravljanje in izplačilo morebitnih sredstev Skupnosti, do katerih so upravičene osebe iz suverenih con zaradi uporabe skupne kmetijske politike v suverenih conah v skladu s členom 3 tega protokola, in Republika Ciper glede teh odhodkov odgovarja Komisiji.

3. Brez poseganja v odstavka 1 in 2 lahko Združeno kraljestvo na pristojne organe Republike Ciper v skladu z aranžmaji, sklenjenimi na podlagi Pogodbe o ustanovitvi, prenese izvajanje dolžnosti držav članic, ki jim jih nalagajo členi od 2 do 5 zgoraj.

4. Združeno kraljestvo in Republika Ciper sodelujeta pri zagotavljanju učinkovitega izvajanja tega protokola v suverenih conah in, če je to primerno, skleneta nadaljnje aranžmaje glede prenosa izvajanja katerihkoli določb iz členov od 2 do 5 zgoraj. Kopija takih aranžmajev se predloži Komisiji.

Člen 8

Edini namen ureditve iz tega protokola je ureditev posebnega položaja suverenih con Združenega kraljestva na Cipru. Ta ureditev se ne uporablja za druga ozemlja Skupnosti ter v svoji celoti ali s svojim delom ne sme predstavljati precedensa za druge posebne ureditve, ki že obstajajo ali bi se jih lahko predvidelo za kakšno drugo evropsko ozemlje iz člena 299 Pogodbe.

Člen 9

Komisija vsakih pet let poroča Evropskemu parlamentu in Svetu o izvajanju določb tega protokola.

[1] UL L 149 z dne 5.7.1971, str. 2.

--------------------------------------------------

PRILOGA

Sklicevanja na direktive in uredbe v tem protokolu se razume kot sklicevanja na te direktive in uredbe, kakor so bile spremenjene ali nadomeščene, ter na akte za njihovo izvajanje.

PRVI DEL

1. Člen 3(2) Uredba Sveta (EGS) 2913/92 z dne 12. oktobra 1992 o Carinskem zakoniku Skupnosti se nadomesti z naslednjim:

"2. Naslednja ozemlja, ki ležijo zunaj ozemlja držav članic, se ob upoštevanju zanje veljavnih konvencij in pogodb štejejo za del carinskega območja Skupnosti:

(a) FRANCIJA

Ozemlje Kneževine Monako, kot je opredeljeno v carinski konvenciji, podpisani v Parizu 18. maja 1963 (Uradni list Francoske republike z dne 27. septembra 1963, str. 8679).

(b) CIPER

Ozemlje suverenih con Združenega kraljestva Akrotiri in Dhekelia, kot je opredeljeno v Pogodbi o ustanovitvi Republike Ciper, podpisani v Nikoziji 16. avgusta 1960 (United Kingdom Treaty Series No 4 (1961) Cmnd. 1252)."

;

2. Uredba Sveta (EGS) št. 2658/87 z dne 23. julija 1987 o tarifni in statistični nomenklaturi in o Skupni carinski tarifi;

3. Uredba Sveta (EGS) št. 918/83 z dne 28. marca 1983 o vzpostavitvi sistema Skupnosti za oprostitev plačila carine;

4. Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti;

5. Uredba Sveta (EGS) št. 3677/90 z dne 13. decembra 1990 o določitvi ukrepov, sprejetih za preprečevanje zlorabe nekaterih snovi za nezakonito proizvodnjo mamil in drugih psihotropnih snovi;

6. Direktiva Sveta 92/109/EGS z dne 14. decembra 1992 o izdelavi in dajanju na trg nekaterih snovi, ki se uporabljajo za nezakonito proizvodnjo mamil in psihotropnih snovi;

7. Uredba Sveta (EGS) št. 3911/92 z dne 9. decembra 1992 o izvozu kulturnih dobrin;

8. Uredba Sveta (ES) št. 3295/94 z dne 22. decembra 1994 o določitvi ukrepov v zvezi z vnosom v Skupnost in izvozom ter ponovnim izvozom iz Skupnosti blaga, ki krši nekatere pravice intelektualne lastnine;

9. Uredba Komisije (ES) št. 1367/95 z dne 16. junija 1995 o določbah za izvajanje Uredbe Sveta (ES) št. 3295/94 o določitvi ukrepov v zvezi z vnosom v Skupnost in izvozom ter ponovnim izvozom iz Skupnosti blaga, ki krši nekatere pravice intelektualne lastnine;

10. Uredba Sveta (ES) št. 1334/2000 z dne 22. junija 2000 o vzpostavitvi režima Skupnosti za nadzor izvoza blaga in tehnologije z dvojno rabo.

DRUGI DEL

1. V Šesti Direktivi Sveta 77/388/EGS z dne 17. maja 1977 o usklajevanju zakonodaj držav članic o prometnih davkih — Skupni sistem davka na dodano vrednost: enotna osnova za obdavčitev se:

(a) člen 3(4), prvi pododstavek, nadomesti z naslednjim:

"Z odstopanjem od odstavka 1 in ob upoštevanju:

- konvencij in mednarodnih pogodb, ki sta jih Kneževina Monako in Otok Man sklenila s Francosko republiko oz. z Združenim kraljestvom Velike Britanije in Severne Irske,

- Pogodbe o ustanovitvi Republike Ciper

se Kneževina Monako, Otok Man in suvereni coni Združenega kraljestva Akrotiri in Dhekelia za namene uporabe te direktive ne obravnavajo kot tretja ozemlja."

;

(b) v členu 3(4), drugem pododstavku doda naslednja, tretja alinea:

"— izvirajo iz suverenih con Združenega kraljestva Akrotiri in Dhekelia ali so namenjene tja, obravnavajo kot transakcije, ki izvirajo ali so namenjene za Republiko Ciper."

.

2. V Direktivi Sveta 92/12/EGS z dne 25. februarja 1992 o splošnem režimu za trošarinske izdelke in o skladiščenju, gibanju in nadzoru takih izdelkov se v členu 2(4) doda naslednja, peta alinea:

"— izvirajo iz suverenih con Združenega kraljestva Akrotiri in Dhekelia ali so namenjene tja, obravnavajo kot transakcije, ki izvirajo ali so namenjene za Republiko Ciper."

.

TRETJI DEL

1. V členu 135 Uredbe Sveta (EGS) št. 918/83 z dne 28. marca 1983 o vzpostavitvi sistema Skupnosti za oprostitev plačila carine se doda naslednja nova točka (d):

"(d) da bi Združeno kraljestvo ohranilo oprostitve pri uvozu blaga za svoje sile ali civilno osebje, ki te sile spremlja, ali za oskrbo svojih menz ali kantin, ki izhajajo iz Pogodbe o ustanovitvi Republike Ciper z dne 16. avgusta 1960"

.

2. V Šesti Direktivi Sveta 77/388/EGS z dne 17. maja 1977 o usklajevanju zakonodaj držav članic o prometnih davkih — Skupni sistem davka na dodano vrednost: enotna osnova za obdavčitev se spremeni naslednje:

(a) v člen 14(1)(g) se vstavi naslednja, četrta alinea:

"— Uporaba oprostitev iz tretje alinee se razširi na uvoz in dobave blaga in storitev silam Združenega kraljestva, ki so v skladu s Pogodbo o ustanovitvi Republike Ciper z dne 16. avgusta 1960 stacionirane na otoku Ciper, za njihovo uporabo, za uporabo civilnega osebja, ki jih spremlja, ali za oskrbo njihovih menz ali kantin."

,

(b) člen 17(3)(b) se nadomesti z naslednjim:

"(b) transakcijah, ki so oproščene plačila davka na dodano vrednost v skladu s členom 14(1)(g) in (i), členom 15 in členom 16(1)(B) in (C) ter odstavkom 2;"

,

3. V členu 23(1), prvem pododstavku, Direktive Sveta 92/12/EGS z dne 25. februarja 1992 o splošnem režimu za trošarinske izdelke in o skladiščenju, gibanju in nadzoru takih izdelkov se doda naslednja nova alinea:

"— za oborožene sile Združenega kraljestva na otoku Ciper v skladu s Pogodbo o ustanovitvi Republike Ciper z dne 16. avgusta 1960, za potrebe teh sil, civilnega osebja, ki jih spremlja, ali za oskrbo njihovih menz ali kantin"

.

ČETRTI DEL

1. V tem protokolu:

(a) "zunanje meje suverenih con" pomeni njihove meje na morju, letališča in pristanišča, vendar ne celinskih in morskih mej z Republiko Ciper;

(b) "mejni prehod" pomeni vsak mejni prehod, ki ga odobrijo pristojni organi Združenega kraljestva za prehajanje zunanjih meja.

2. Združeno kraljestvo dovoli prehajanje zunanjih meja suverenih con le na mejnih prehodih.

3. (a) Državljanom tretjih držav se dovoli prehajati zunanje meje suverenih con le če:

(i) imajo veljavno potno listino;

(ii) imajo veljaven vizum za Republiko Ciper, če se ta zahteva;

(iii) opravlja z obrambo povezano dejavnost ali je družinski član osebe, ki opravlja tako dejavnost in

(iv) ne predstavlja grožnje nacionalni varnosti.

(b) Združeno kraljestvo lahko odstopa od teh pogojev iz humanitarnih razlogov, iz razlogov nacionalnega interesa ali zaradi mednarodnih obveznosti.

(c) Za namene uporabe točke (a)(ii) se šteje, da člani sil, člani civilne sestave in vzdrževane osebe, kot so opredeljene v Prilogi C k Pogodbi o ustanovitvi, ne potrebujejo vizuma za Republiko Ciper.

4. Združeno kraljestvo izvaja preglede oseb, ki prehajajo zunanje meje suverenih con. Ti pregledi vključujejo pregledovanje potnih listin. Osebe so podvržene vsaj enemu pregledu za ugotavljanje njihove istovetnosti.

5. Pristojni organi Združenega kraljestva za nadzor zunanje meje izven mejnih prehodov in izven običajnega delovnega časa uporabljajo mobilne enote. Nadzor se izvaja na način, ki ljudi odvrača od izogibanja pregledom na mejnih prehodih. Pristojni organi Združenega kraljestva razmestijo zadostno število primerno kvalificiranih uradnikov za izvajanje pregledov in nadzora na zunanjih mejah suverenih con.

6. Za učinkovito izvajanje pregledov in nadzora organi Združenega kraljestva vzdržujejo stalno sodelovanje z organi Republike Ciper

7. (a) Prosilec za azil, ki je prvič vstopil na otok Ciper iz države zunaj Evropske skupnosti preko ene izmed suverenih baz, se na zahtevo države članice Evropske unije, na katere ozemlju se prosilec nahaja, ponovne sprejme v suvereni coni.

(b) Ob upoštevanju humanitarnih razlogov Republika Ciper sodeluje z Združenim kraljestvom pri razvijanju, v skladu z ustrezno zakonodajo suverenih baz, praktičnih načinov za spoštovanje pravic in zadovoljevanje potreb prosilcev za azil in ilegalnih priseljencev.

--------------------------------------------------

IZJAVA EVROPSKE KOMISIJE

Evropska komisija potrjuje, da določbe prava Skupnosti, ki se v skladu s členom 3(a) tega protokola uporabljajo za suverene cone, vključujejo naslednje:

(a) Uredbo Sveta (ES) št. 3448/93 z dne 6. decembra 1993 o trgovinskih režimih za nekatero blago, pridobljeno s predelavo kmetijskih proizvodov;

(b) Uredbo Sveta (ES) št. 1260/1999 z dne 21. junija 1999 o splošnih določbah o Strukturnih skladih, v obsegu, kolikor to za financiranje ukrepov za razvoj podeželja v suverenih conah v okviru Jamstvenega oddelka EKUJS zahteva Uredba Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS).

--------------------------------------------------